Alles en nog wat onder een dak | Netwerk24
Alles en nog wat onder een dak
24 Februarie 2021 06:17
Solomons Mica is 'n vertroude naam in Bethlehem en omgewing.Foto's: Verskaf
Solomons Mica is een van die oudste ondernemings in Bethlehem en het 'n ryke geskiedenis wat terugstrek na 1945, ná die oorlogsjare.
Lize de Boer (45), eienaar van Solomons Mica, het onlangs die leisels by haar skoonpa, Henk de Boer (87), wat onlangs afgetree het, oorgeneem. Aan die stuur van sake is Susan Janse van Rensburg (44) wat sedert 1999 in diens van Solomons Mica is.
Die Shifren-broers was die stigters van Shifrens Brothers General Dealer in 1946, en het die onderneming in Mulderstraat geopen. Die onderneming was 'n algemene handelaar wat nie-bederfbare produkte verkoop het.
In 1967 het Sam Stralitze die besigheid oorgeneem en na Louwstraat verskuif, en die onderneming is na Solomons Hardeware herdoop. Stralitze het die Bethlehem-tak as satellietwinkel van sy familie-onderneming in Port Elizabeth bestuur.
Solomons het toe as 'n kleinhandelaar vir Bethlehem en groothandelaar vir die omliggende plaaswinkels gedien.
In Maart 1978 het Henk de Boer Solomons oorgeneem. Die groothandel is gesluit en daar is op kleinhandel vir die huiseienaar gekonsentreer.
De Boer se gedagte was om Solomons 'n winkel met alles onder een dak te maak – 'n inkopielushof vir klante. Daarom het hulle in September 1986 die drie aparte geboue in Louwstraat vergroot sodat 'n algehele verkoopsoppervlakte van 600 m2 geskep is.
In Januarie 1997 het Gerard de Boer, Henk se jongste seun, hom by Solomons aangesluit.
Op 1 Februarie 1998 het Solomons 'n geïntegreerde rekenaarstelsel in werking gestel om voorraadopname en -kontrole te beheer en by die dinamiese sakewêreld aan te pas.
In September 1999 is Linen Centre oorgeneem, en 'n linne-aanbod is as die vierde hoofafdeling by Solomons se bedrywighede gevoeg.
Solomons is in Maart 2001 deur die bestuur van Mica Suid-Afrika genader om hom by die groep aan te sluit, en op 12 Julie is Solomons Mica amptelik in Bethlehem geopen. Sedertdien word die onderneming deur die nasionale groep gerugsteun, terwyl hy sy identiteit behou het.
Die gebou waaruit die onderneming nou handel dryf, die Jongmar-gebou in Malanstraat, huisves die onderneming sedert September 2004.
In Maart 2005 is die gebou verbeter en 'n ruim parkeerterrein is aangelê. Op 18 Oktober 2006 is die vergrote onderneming in Malanstraat, wat 'n volledige nuwe tuinafdeling ingesluit het, geopen.
Die nege afdelings van die onderneming soos dit vandag daar uitsien, beslaan 1 800 m2.
Die Polka Dot Coffee Eatery Deli is in 2008 by die onderneming bygevoeg. Dit bied koffie en ligte etes en is 'n kuierplek vir vriende en familie, waar kinders na hartelus kan speel.
Solomons Mica Bethlehem se toekomsvisie is 'n eenstop-aanbieding, met hardeware, verf, kampeertoerusting, tuinbenodigdhede, sporttoerusting, kuns- en kunsvlyt-produkte, skryfbehoeftes en leefstylprodukte.